**НИЙСЛЭЛИЙН АРХИВЫН ГАЗАР**

Хөмрөгийн нэр**:** **Улаанбаатар хотын Үйлдвэрчний эвлэлийн зөвлөл**

Хөмрөгийн дугаар**: 42**

**ТҮҮХЧИЛСЭН ЛАВЛАХ**

УЛААНБААТАР ХОТ

2018 он

ГАРЧИГ

1. Хөмрөг үүсгэгчийн нэрийн өөрчлөлт 3
2. Товчилсон үгийн жагсаалт 4
3. Өмнөх үг /Байгууллагын түүх, баримтын түүх, баримтын тодорхойлолт/ 5-13
4. Ном зүйн жагсаалт 14

ХӨМРӨГ ҮҮСГЭГЧИЙН НЭРИЙН ӨӨРЧЛӨЛТ

|  |  |  |  |
| --- | --- | --- | --- |
| Д/д | Дээд байгууллагын шийдвэр, огноо | Оны хязгаар | Нэрийн өөрчлөлт |
| 1 | - | 1920-1925 | Ажилчин, албан хаагчдын үйлдвэрчний эвлэл |
| 2 | - | 1925-1926 | Монголын Худалдаа-үйлдвэрийн ажилчдын үйлдвэрчний эвлэл |
| 3 | - | 1926-1927 | Бүх Монголын үйлдвэрчний эвлэлийн товчоо |
| 4 | - | 1927-1934 | Бүх Монголын үйлдвэрчний эвлэлийн зөвлөл |
| 5 | МАХН-ын Төв хорооны Тэргүүлэгчдийн 1934 оны 5 сарын 25-ны өдрийн хурлын 12 дугаар тогтоол | 1934-1935 | Улаанбаатар хот ба Төв аймгийн үйдвэрчний эвлэлийн байгууллагуудыг удирдах нэгдсэн товчоо |
| 6 | Улаанбаатар хотын ба Төв аймгийн үйлдвэрчний эвлэлийн нэгдсэн товчооны 1935 оны 9 сарын 20-ны өдрийн бага хурал | 1935-1937 | Улаанбаатар хотын Үйлдвэрчний эвлэлийн товчоо |
| 7 | Монголын Үйлдвэрчний Эвлэлийн Төв зөвлөлийн Тэргүүлэгчдийн 1937 оны 2 сарын 11-ний өдрийн 7 дугаар хурал | 1937-1939 | Монголын Үйлдвэрчний эвлэлийн төв зөвлөлд үйл ажиллагааг шилжүүлсэн. |
| 8 | Улаанбаатар хотын Үйлдвэрчний эвлэлүүдийн 1939 оны 11 сарын 14-өөс 17-ны өдрүүдийн бага хурал | 1939-1944 | Улаанбаатар хотын Үйлдвэрчний эвлэлийн товчоо |
| 9 | МАХН-ын Төв Хорооны Улс Төрийн Товчооны 1944 оны 02 сарын 08-ны өдрийн 9 дүгээр тогтоол | 1944-1963 | Улаанбаатар хотын Үйлдвэрчний Эвлэлийн зөвлөл |
| 10 | Монголын Үйлдвэрчний Эвлэлийн Төв зөвлөлийн 1963 оны IV бага хурал | 1963-1964 | Аж ахуйн салбарын төв хороодод шууд харьяалуулсан |
| 11 | Монголын Үйлдвэрчний Эвлэлийн Төв зөвлөлийн 1964 оны V өргөтгөсөн бүгд хурал | 1964- | Улаанбаатар хотын Үйлдвэрчний эвлэлийн зөвлөл |

ТОВЧИЛСОН ҮГИЙН ЖАГСААЛТ

|  |  |  |
| --- | --- | --- |
| Д/д | Товчлол | Тайлал |
| 1 | 2 | 3 |
| **А** | | |
| 1 | АДХГЗ | Ардын Депутатуудын хурлын гүйцэтгэх захиргаа |
| **Б** | | |
| 2 | ББНШАЗК | Баримт бичиг нягтлан шалгах арга зүйн комисс |
| 3 | БНМАУ | Бүгд Найрамдах Монгол Ард Улс |
| **Д** | | |
| 4 | Д№ | Дансны дугаар |
| **Ү** | | |
| 5 | ҮЭ | Үйлдвэрчний эвлэл |
| 6 | ҮЭЗ | Үйлдвэрчний эвлэлийн зөвлөл |
| **С** | | |
| 7 | СнЗ | Сайд нарын зөвлөл |
| 8 | САА | Сангийн аж ахуй |
| **М** | | |
| 9 | МАХН | Монгол Ардын хувьсгалт нам |
| **Х** | | |
| 10 | ХУД | Хан-Уул дүүрэг |
| 11 | ХН | Хадгаламжийн нэгж |
| 12 | Х№ | Хөмрөгийн дугаар |
| **Ш** | | |
| 13 | ШБОС | Шинэ бүтээл, оновчтой санаа |
| **Э** | | |
| 14 | ЭШТБ | Эрдэм шинжилгээ, техник боловсруулалт |

**ӨМНӨХ ҮГ**

**Нэг. БАЙГУУЛЛАГЫН ТҮҮХ**

***Үүсэн байгуулагдсан үе:***

1917 онд одоогийн Сэлэнгэ аймгийн Ерөөгийн алтны уурхайд ажиллаж байсан Монгол, Орос ажилчид хөдөлмөрлөх эрхээ хамгаалахаар тэмцсэн нь ажилчин ангийн үүсэл хөгжил, үйл явцтай нягт холбоотой бөгөөд Монгол Улсад ҮЭ-ийн хөдөлгөөн үүсэх суурийг тавьсан гэж үздэг.

Ардын хувьсгалын ялалтын дараахан Нийслэл хүрээнд ажиллаж байсан Оросын харьяат нарын Үйлдвэрчний эвлэлийн байгууллагын үйл ажиллагаа дахин сэргэж 1920 оноос “Ажилчин, албан хаагчдын үйлдвэрчний эвлэл” нэртэйгээр ажиллах болжээ.

1921 оны эцэс, 1922 оны эхээр тус эвлэлд Монгол, Орос, Хятад хүмүүс элсэн орж, улмаар тэдгээр хүмүүсийн тоо нилээдгүй өссөн учир 1923 оноос “Олон ястны үйлдвэрчний эвлэл” хэмээн нэрлэсэн байдаг.

Ийнхүү уг эвлэлд Монгол, Орос, Хятад ажилчдын үйлдвэрчний эвлэлийн секц байгуулагдсан бөгөөд тэрхүү Монгол секц нь одоогийн Үйлдвэрчний Эвлэлийн хөдөлгөөний үндэс суурь болж бие даасан байгууллага болох үндэс суурь болсон байдаг.

1924 оноос Монголын Үйлдвэрчний эвлэлийн хөдөлгөөний анхны бүлэг бий болж, түүний бие даасан байдал өргөжин ирэхэд Зөвлөлтийн байгууллагуудын ажилчин, албан хаагчдын үйлдвэрчний эвлэлийн нэгдсэн хороо “Олон ястны үйлдвэрчний эвлэл”-ээс тусдаа бие даав.

Үүнтэй холбогдуулан 1925 онд “Олон ястны үйлдвэрчний эвлэл”-ийг өөрчлөн Монголын “Худалдаа-үйлдвэрийн ажилчдын үйлдвэрчний эвлэл”-ийг байгуулжээ.

Ийнхүү БНМАУ-д цөөн тооны ажилчид буй болж, аж ахуйн салбарын үйлдвэрчний эвлэлийн анхны байгууллага байгуулагдсан түүхтэй.

1925 оны 3 сард МАХН-ын Төв хороо Үйлдвэрчний эвлэлийг байгуулж дүрмийг боловсруулах комиссыг байгуулав.

Энэ комисс нь Үйлдвэрчний эвлэлийн анхан шатны байгууллагуудыг байгуулж, эвлэлийн хөдөлгөөнийг өргөтгөх, боловсон хүчин бэлтгэх түр курс байгуулах зэрэг арга хэмжээнүүдийг хэрэгжүүлж эхлэв.

Намын төв хорооноос томилогдсон комиссын 1925 оны 05 сарын 21-ны өдрийн хурлаар “Монголд үйлдвэрчний эвлэл байгуулагдаж буй зүй ёсны хэрэг гэж тэмдэглээд” салбар эвлэл бүхий төв товчоотой үйлдвэрчний эвлэлүүд байгуулах шийдвэр гаргасан байдаг.

Дээрх шийдвэрээр 1925-1926 онуудад “Худалдаа-Үйлдвэрийн ажилчдын үйлдвэрчний эвлэл”-ээс гадна

* Эмнэлэг гэгээрлийн ажилтны үйлдвэрчний эвлэл
* Албан хаагчдын үйлдвэрчний эвлэл
* Тээх нэвтрүүлэхийн үйлдвэрчний эвлэлүүд тус тус байгуулагдсан байдаг.

Мөн Улаанбаатар хотод зөвлөлийн шинж чанартай байгууллага болох Үйлдвэрчний эвлэлийн Ерөнхий хороо, 1926 онд салбарын үйлдвэрчний эвлэлүүдийн удирдах төв “Бүх монголын үйлдвэрчний эвлэлийн товчоо”-г байгуулжээ.

1927 оны 08 сард Монголын нийт ажилчин, албан хаагчид, үйлдвэрчний эвлэлийн байгууллагуудын төлөөлөл бүхий 115 төлөөлөгч оролцсон Монголын үйлдвэрчний эвлэлийн анхдугаар их хурал хуралдаж, хурлаар эвлэлийн дүрмийг баталж, төв зөвлөлийг сонгон байгуулж, цаашдын бүтэц, зохион байгуулалт, улс төрийн системд эзлэх байр, гүйцэтгэх үүрэг, зорилтыг тодорхой заасан байна.

Монголын Үйлдвэрчний эвлэлийн Төв зөвлөл байгуулагдсантай холбогдуулан үйлдвэрчний эвлэлийн үйл ажиллагаа түр эрхэлж байсан “Бүх Монголын үйлдвэрчний эвлэлийн товчоо”-г 1927 оны 08 сард Намын түр хорооноос татан буулгаж Бүх Монголын үйлдвэрчний эвлэлийн зөвлөл болон 4 товчоог байгуулсан байдаг.

Ийнхүү Монголд Үйлдвэрчний эвлэлийн хөдөлгөөний нэгдсэн тогтолцоог үндэсний хэмжээгээр бүрдүүлж, үйл ажиллагааны зорилтыг МАХН-ын үйл ажиллагаанд тулгуурлаж, хөдөлмөрчид, олон нийтийн байгууллагууд үйлдвэрчний эвлэл байгуулах асуудлыг шийдвэрлэжээ.



Зургийн тайлбар***:***Улаанбаатар хот. 1927 оны Бүх Монголын Үйлдвэрчний эвлэлийн худалдаа ба Аж үйлдвэрийн зөвлөлийн Төлөөлөгчдийн анхдугаар хуралдаан.

Улс орон даяар аж үйлдвэрийн комбинат, төв цахилгаан станц, хатгалын ноос угаах фабрик зэрэг томоохон үйлдвэр, аж ахуй үйлчилгээний болон соёл гэгээрлийн газар олноор байгуулагдаж ажилчин, албан хаагчдын тоо нэмэгдэж 1930 оны эхээр Монголын үйлдвэрчний эвлэл үйлдвэрлэлийн зарчмаар ажиллах зохион байгуулалтыг өөрчлөн нутаг дэвсгэрийн зарчмыг үндэслэн зохион байгуулах шаардлага тавигдаж 1934 оны 02 сард МҮЭ-ийн төв зөвлөлийн 4 дүгээр Бүгд хурлаас Аймаг, хотын үйлдвэрчний эвлэлийн товчоог шинээр байгуулахаар шийдвэрлэжээ.

Дээрх асуудлыг МАХН-ын Төв хорооны Тэргүүлэгчдийн 1934 оны 05 сарын 25-ны өдрийн хурлаар хэлэлцээд 12 дугаар тогтоол гарч “Тогтоолд заахдаа- Төв зөвлөлд багтах аж үйлдвэр, албан ба худалдсаны, малчин зарц, нарын үүргүүдийг тус улсын үнцгой байдлын газруудтай хэлэлцэн тохирч Улаанбаатар хотын Товчоо болгон нэгтгэхээр” заажээ.

Ийнхүү 1934 оны 06 сарын 01-нд Улаанбаатар хотын хэмжээнд ажиллаж байсан Үйлдвэрчний эвлэлийн анхан шатны үүрүүдийн бүх гишүүдийн хурлыг хуралдуулж, Улаанбаатар хот ба Төв аймгийн Үйдвэрчний эвлэлийн байгууллагуудыг удирдах нэгдсэн товчоог 25 хүний бүрэлдэхүүнтэй байгуулж, товчоог байнгын ажиллагаатай удирдан явуулах Тэргүүлэгчдийг 7, товчооны орлогч Тэргүүлэгчдийг 2 гишүүнтэйгээр сонгон байгуулжээ.

Энэхүү шийдвэрээр Улаанбаатар хот ба Төв аймгийн Үйлдвэрчний эвлэлийн нэгдсэн товчоо нь дарга 1, зааварлагч 3, аж ахуйн эрхлэгч 1, бичиг хэргийн эрхлэгч, бичээч зэрэг 7 орон тоотой байгуулагдаж, анхан шатны үүр 59, гишүүд 3197, Үйлдвэрчний эвлэлийн ажлын Төлөөлөгчид 24-ийг харьяалуулан ажиллах болов.

1935 оны 09 сарын 20-ны өдөр Улаанбаатар хотын ба Төв аймгийн Үйлдвэрчний эвлэлийн нэгдсэн товчооны бага хурал хуралдаж, хурлаар уг товчоог Төв аймгийн үйлдвэрчний эвлэлийн байгууллагуудыг харьяалдаг явдлыг өөрчилж зөвхөн Улаанбаатар хотын хэмжээнд удирдан харьяалуулдаг байхыг үүрэг болгов.

Энэ үед хотын хэмжээнд Үйлдвэрчний эвлэлийн анхан шатны үүр 42, үйлдвэрчний эвлэлийн ажлын Төлөөлөгч 4, нийт ажилчин, албан хаагчид 5730, үүнээс үйлдвэрчний эвлэлийн гишүүн 3210 байв.

Хотын Үйлдвэрчний эвлэлийн товчооны үйл ажиллагаа нь нам засгийн бодлого, эвлэлийн үүрэг зорилтыг олон түмэнд таниулах, ойлгуулах, хотын Үйлдвэрчний эвлэлийн анхан шатны байгууллагуудыг байгуулж удирдах, биеийн хүчин үнэлэгчид, ядуучууд, зарц нарын эрх ашгийг хамгаалах, шинээр байгуулж буй үйлдвэрийг мэргэжилтэй ажилтнаар хангаж, тогтвортой ажиллуулах, үйлдвэрийн төлөвлөгөөг биелүүлэх, бүтээгдэхүүний чанарыг дээшлүүлэх, хөдөлмөрийн сахилга батыг сайжруулахад чиглүүлэн ажиллаж байв.

МҮЭ-ийн Төв зөвлөлийн Тэргүүлэгчдийн 1937 оны 02 сарын 11-ний өдрийн 7 дугаар хурлаар Улаанбаатар хотын Үйлдвэрчний эвлэлийн товчооны зохион байгуулалт, бүтцийг өөрчлөх, орон тоог цомхотгох тухай асуудлыг хэлэлцэж тус товчоог татан буулгаж үүргийг нь МҮЭ-ийн Төв зөвлөлд шилжүүлсэн байна.

Гэвч хотын аж үйлдвэрийн хөгжлийн цар хүрээ өсөн нэмэгдэж буй нь хотын үйлдвэрчний эвлэлийн байгууллагуудыг нэгтгэн удирдах төв байгууллагыг ажиллуулах шаардлага тавигдаж МҮЭ-ийн Төв зөвлөлөөс Улаанбаатар хотын Үйлдвэрчний эвлэлийн товчоог дахин байгуулахаар шийдвэрлэж 1939 оны 11 сарын 14-өөс 17-ны өдрүүдэд Улаанбаатар хотын Үйлдвэрчний эвлэлүүдийн бага хурлыг хуралдуулж товчоог байгуулсан байна.

Тухайн үед хотын Үйлдвэрчний эвлэлийн товчоо нь анхан шатны үүр 115, аж үйлдвэрийн комбинат, Налайхын уурхай, хотын гар үйлдвэр, хот хоорондын дэргэдэх 4 салбар товчоог шууд харьяалж байжээ.

Товчооны үйл ажиллагаа нь улс орноо батлан хамгаалахад туслах, үүний тулд ажилтан, албан хаагчдыг цэргийн эрдэмд сургах, цэргийн ангитай шефийн холбоо байгуулах, цэргийн ар талыг бэхжүүлэхэд туслах, үйлдвэрчний эвлэлийн гишүүдээс батлан хамгаалахад туслах зээллэг өргөнөөр захиалуулах, байгууллагуудын үйл ажиллагаанд биет туслалцаа үзүүлэхийн тулд хувьсгалт уралдааныг өрнүүлэх, үйлдэрчний эвлэлийн зохион байгуулалтыг бэхжүүлэх, эгнээг өргөтгөх, гишүүдийн боловсрол, хүмүүжлийг дээшлүүлэх, эвлэлийн гишүүдийн эрх ашиг, эрүүл мэндийг хамгаалах, хууль гэрээг зөрчигчид, дамын худалдаачидтай тэмцэхэд чиглэгдэж байв.

Улаанбаатар хотын Үйлдвэрчний эвлэлийн товчооны анхдугаар бага хурлаар сонгогдсон товчоо нь 6 сар ажиллаад үйлдвэрчний эвлэлийн байгууллагуудыг дахин нэгтгэх, зохион байгуулалтын арга хэмжээг авч МҮЭ-ийн Төв зөвлөлийн Тэргүүлэгчдийн 1940 оны 05 сарын 15-ны өдрийн 13 дугаар тогтоолоор татан буулгаж, хотын үйлдвэрчний эвлэлүүдийн анхан шатны үүр, салбар товчоодыг МҮЭ-ийн Төв Зөвлөлийн хэлтсүүдэд харьяалуулсан байна.

Улаанбаатар хотын Үйлвэрчний эвлэлийн товчооны үйл ажиллагааг өргөтгөн МАХН-ын Төв Хорооны Улс ТөрийнТовчооны 1944 оны 02 сарын 08-ны өдрийн 9 дүгээр тогтоолоор хотод Үйлдвэрчний Эвлэлийн зөвлөлийг байгуулж ажиллахыг МҮЭ-ийн Төв зөвлөлд үүрэг болгосон байна.

Энэхүү тогтоолоор Хотын Үйлдвэрчний эвлэлийн зөвлөлийг байгуулах ажил өрнөж, 1944 оны 04 сарын 11-ний өдөр анхдугаар бага хурлыг хуралдуулж Тэргүүлэгчид 9, бүгд хурлын гишүүд 21, шалган байцаах комиссыг 3 гишүүнтэйгээр сонгож Улаанбаатар хотын Үйлдвэрчний эвлэлийн зөвлөлийг байгуулжээ.

1963 оны 09 сард МҮЭ-ийн Төв зөвлөлийн IV бага хурлын шийдвэрээр нийслэлийн үйлдвэрчний эвлэлийн зөвлөлүүдийн зохион байгуулалтад өөрчлөлт оруулж, аж ахуйн салбарын үйлдвэрчний эвлэлийн төв хороод байгуулсан тул Улаанбаатар хотын Үйлдвэрчний эвлэлийн зөвлөлийг татан буулгаж, үйлдвэрчний эвлэлийн анхан шатны хороо, үүрүүдийг ажлын чиглэл, мэргэжлээр нь ялгаварлан аж ахуйн салбарын төв хороодод шууд харьяалуулсан байна.

Гэвч Хотын Үйлдвэрчний эвлэлийн байгууллагуудыг дан ганц аж ахуйн салбараар зохион байгуулах нь учир дутагдалтай байсан тул МҮЭ-ийн Төв зөвлөлийн өргөтгөсөн V хурлаас Улаанбаатар хотын Үйлдвэрчний эвлэлийн зөвлөлийг дахин байгуулахаар шийдвэрлэж 1964 оны 10 сарын 30-ны өдөр Хотын Үйлдвэрчний эвлэлийн зөвлөлийн X бага хурал хуралдаж уг хурлаас зөвлөлийн бүгд хурлын гишүүдийг 105, шалган байцаах комиссыг 7 гишүүнтэйгээр сонгож, зөвлөлийн анхдугаар хурлаар хотын үйлдвэрчний эвлэлийн зөвлөлийн Тэргүүлэгчдийг 9 гишүүний бүрэлдэхүүнтэй сонгосон байдаг.

Ийнхүү Хотын Үйлдвэрчний эвлэлийн зөвлөлийн зохион байгуулалтад үйлдвэрлэлийн болон нутаг дэвсгэрийн зохион байгуулалтын зарчим хослох болжээ.

Тухайн үед Хотын Үйлдвэрчний эвлэлийн зөвлөл нь анхан шатны хороо 596, идэвхтний байгууллага 3444, гишүүд 61000 харьяалан удирдан зохион байгуулж Улаанбаатар хотод социализмын материал техникийн бааз байгуулах, социалист уралдааныг өрнүүлэх, хөдөлмөрийн бүтээмж, бүтээгдэхүүний чанарыг дээшлүүлэх, ШБОС, тэргүүн туршлагыг үйлдвэрлэлд өргөнөөр нэвтрүүлэх, хөдөлмөрийн хуулийн биелэлтэнд хяналт тавих, ажилчин, албан хаагчдын хөдөлмөрлөх нөхцлийг сайжруулах, ахуй хангамж, соёлын түвшинг дээшлүүлэхэд чиглэж байна.

1983 оны байдлаар 5 хэлтэс, 2 тасгийн зохион байгуулалтын нэгжтэйгээр ажиллаж 844 хороо, 4 зөвлөлийг харьяалан, 168957 гишүүдтэй үйл ажиллагааг явуулж байв.

Тус зөвлөлийн 1935-1938 оны баримтын талаарх мэдээлэл хомс бөгөөд тухайн үеийн зохион байгуулалтын нэгжүүдийг тодорхойлон бичих боломжгүй юм.

1939 оноос дор дурдсан зохион байгуулалтын нэгж, хэсгүүдээс бүрдэж байжээ.

Үүнд:

* Зохиолын хэлтэс 1935-1944 он
* Нягтлан бодохын хэлтэс 1939-1944 он
* Аж үйлдвэрийн хэлтэс 1944-1964 он
* Санхүүгийн хэлтэс 1945-1973 он
* Зохион зааварлах хэлтэс 1945 он
* Нийгмийн даатгал, аюулаас хамгаалах хэлтэс 1946-1953 он
* Соёл гэгээрлийн хэлтэс 1947-1956 он
* Хөдөлмөр хамгааллын хэлтэс 1953-1964 он
* Нийгмийн даатгалын хэлтэс 1954-1961, 1965, 1967-1974 он
* Соёл ахуйн хэлтэс 1957-1965 он
* Нийгмийн даатгал, санхүүгийн хэлтэс 1962, 1966, 1975 он
* Аж байдлын хэлтэс 1965 он
* Хөдөлмөр хамгаалал, аюулгүйн тенхикийн хэлтэс 1965-1966 он
* Соёл олон түмний ажлын хэлтэс 1966 он
* Үйлдвэр олон түмний ажлын хэлтэс 1966 он
* Хөдөлмөр хамгаалал хуулийн тасаг 1967 он
* Тогтоол, бичиг хэрэг, захиргаа, боловсон хүчний тасаг 1974-1980 он

Улаанбаатар хотын Үйлдвэрчний эвлэлийн зөвлөлийн эрх үүрэг нь МҮЭ-ийн Төв зөвлөлийн их, бага хурлуудаас баталсан дүрмүүдээр зохицуулагдсаар иржээ.

МҮЭ-ийн дүрэм ёсоор Улаанбаатар хотын Үйлдвэрчний эвлэлийн зөвлөлийн дээд эрхийг хотын зөвлөлийн бага хурал, бага хурлын завсар чөлөөнд бүгд хурал, бүгд хурлын чөлөөт цагт зөвлөлийн Тэргүүлэгчид барих үүрэгтэй байжээ.

***Ажиллаж байсан үе үеийн дарга нарыг дурдвал:***

* Бүх Монголын Үйлдвэрчний Эвлэлийн анхдугаар хурал 1927 онд хуралдаж анхны даргаар Ц.Дамбадорж
* Бүх Монголын Үйлдвэрчний Эвлэлийн II их хурал 1928 онд хуралдаж МҮЭ-ийн Төв зөвлөлийн даргаар Б.Баяр
* Бүх Монголын ҮЭ-ийн II онц бүгд хурал 1929 онд хуралдаж даргаар Ц.Дамдинсүрэн
* МҮЭ-ийн Төв Зөвлөлийн даргаар 1930-1933 онд Ж.Лхүмбэ
* МҮЭ-ийн Төв Зөвлөлийн даргаар 1933-1935 онд Д.Яндаг
* МҮЭ-ийн III их хурал 1935 онд хуралдаж даргаар Н.Элээ сонгогдон 1937 он хүртэл
* МҮЭ-ийн Төв Зөвлөлийн даргаар 1937-1939 онд Б.Баасанжав
* МҮЭ-ийн төв зөвлөлийн даргаар 1939-1941 онуудад Т.Санжаадамба
* МҮЭ-ийн IV их хурал 1941 онд хуралдаж даргаар Т.Базарсад сонгогдон 1946 он хүртэл
* МҮЭ-ийн төв зөвлөлийн даргаар 1946 онд А.Адилбиш
* МҮЭ-ийн V их хурал 1948 онд хуралдаж Төв зөвлөлийн даргаар А.Адилбиш
* МҮЭ-ийн Төв Зөвлөлийн даргаар 1951-1954 онд Л.Норовсамбуу
* МҮЭ-ийн Төв Зөвлөлийн даргаар 1954 онд С.Удвал
* МҮЭ-ийн VI их хурал 1955 онд хуралдаж Төв зөвлөлийн даргаар С.Удвал
* МҮЭ-ийн Төв Зөвлөлийн даргаар 1957 онд Д.Балжинням
* МҮЭ-ийн VII их хурал 1959 онд хуралдаж даргаар Д.Балжинням
* МҮЭ-ийн Төв Зөвлөлийн даргаар 1960 онд Ж.Бямбадорж
* МҮЭ-ийн VIII их хурал 1962 онд хуралдаж даргаар Ж.Бямбадорж сонгогдон 1964 он хүртэл
* МҮЭ-ийн Төв Зөвлөлийн даргаар 1964 онд Д.Ядамсүрэн
* МҮЭ-ийн IX их хурал 1966 онд хуралдаж даргаар Д.Ядамсүрэн
* МҮЭ-ийн X их хурал 1971 онд хуралдаж даргаар Д.Ядамсүрэн
* МҮЭ-ийн Төв Зөвлөлийн ээлжит бүгд хурал 1972 онд хуралдаж Даргаар Г.Очирбат
* МҮЭ-ийн XI их хурал 1977 онд хуралдаж даргаар Г.Очирбат сонгогдож 1982 он хүртэл
* МҮЭ-ийн XII их хурал 1982 онд хуралдаж Төв зөвлөлийн даргаар Б.Лувсанцэрэн
* МҮЭ-ийн XIII их хурал 1987 онд хуралдаж Төв зөвлөлийн даргаар Б.Лувсанцэрэн дахин сонгогдож 1990 он хүртэл
* МҮЭ-ийн VI бүгд хурал 1990 онд хуралдаж МҮЭ-ийн Төв зөвлөлийн даргаар Ш.Батбаяр сонгогдон 1992 он хүртэл
* МҮЭ-ийн XV их хурал 1992 онд хуралдсан. МҮЭ-ийн холбооны анхны ерөнхийлөгчөөр Г.Адъяа
* МҮЭ-ийн XVI их хурал 1996 онд, XVII их хурал 2000 онуудад хуралдаж ерөнхийлөгч Г.Адъяа улиран сонгогдсон ба 2004 он хүртэл
* МҮЭ-ийн холбооны XVIII хурал 2004 онд хуралдаж МҮЭ-ийн холбооны Ерөнхийлөгчөөр Н.Содномдорж
* МҮЭ-ийн холбооны ээлжит бус XIX их хурал 2007 онд хуралдаж МҮЭ-ийн холбооны Ерөнхийлөгчөөр С.Ганбаатар
* МҮЭ-ийн холбооны XX их хурал 2011 онд хуралдаж МҮЭ-ийн холбооны Ерөнхийлөгчөөр С.Ганбаатар дахин сонгогдон ажиллаж байв.

***Онцлох ажлуудаас дурдвал:***

* МҮЭ-ийн анхны дүрэм 1936 онд "Аймаг, хотын товчоод ба үндсэн үүр, төлөөлөгчийн дүрэм" нэртэй зохиогдсоноос хойш удаа дараа шинэчлэгдсээр ирсэн байна.
* МҮЭ-ийн чиг үүрэг үйл ажиллага нь анх байгуулагдахаасаа төрөөс баталсан зохих журам, заавар нам засгийн тогтоол шийдвэрээр зохицуулагдаж ирсэн бөгөөд Үйлдвэрчний эвлэл үүсэн хөгжих эхний үед МАХН Үйлдвэрчний эвлэлийн дотоод хэрэгт шууд оролцох, хэт зааварчлах оролдлого хааяа гардаг байв. Тухайлбал, салбарын ҮЭ-ийн байгууллагуудыг татан буулгах, дахин байгуулах, боловсон хүчнийг томилох, халах, орон тоо төсвийг хянадаг байв.
* 1929 оны МАХН-ын Төв хорооны Тэргүүлэгчдийн хурлаар Засгийн газрын ба эдийн засгийн зөвлөлийн хуралд ҮЭ-ийн төлөөлөгч оролцож үйлдвэрчинд холбогдолтой асуудал хэлэлцэхэд зөвлөх эрхтэй болсон байна. Үүнээс хойш үйлдвэрчний эвлэлийн гишүүд , удирдах ажилтнууд төр захиргааны бүх түвшний хурлуудад ҮЭ-ийг төлөөлөн оролцож хууль тогтоомж батлан гаргахад оролцож иржээ.
* 1929 онд Монголын ноёд, тайж нараас хөрөнгө хураах үйл ажиллагаанд оролцож 5.2 сая төгрөгийн хөрөнгө хурааж, 1.7 сая төгрөгийн үнэ бүхий зүйлийг ядуу ардад тараан өгчээ.
* 1930-аад онд "Ударинкчууд"-ын /гавшгайчууд/ хөдөлгөөн өрнөж Үйлдвэрчний эвлэл идэвхитэй оролцсон нь улс орны амьдралд түүний эзлэх байр суурь, гүйцэтгэх үүргийг дээшлүүлэхэд чухал нөлөө үзүүлсэн юм. Энэ үед ҮЭ-ийн үйл ажиллагаанд "Хамтын гэрээ", "Үйлдвэрлэлийн зөвлөлгөөн" зэрэг ажлын шинэ арга хэлбэр нэвтэрч эхэлсэн байна.
* 1934 онд Хөдөлмөрийн шинэ хууль батлагдан ажилчин, албан хаагчдын ажлын цаг, амралт, цалин хөлсний асуудал, нийгмийн даатгалын талаар шинэ журмыг тогтоосон нь хөдөлмөрийн хуулийн биелэлтэнд хяналт тавих Үйлдэрчний эвлэлийн эрх үүргийг нэмэгдүүлсэн юм. Хөдөлмөрийн хуулинд хөдөлмөрийн гэрээг "Хүчин үнэлэхүйн гэрээ", хамтын гэрээг "Нийгмийн гэрээ" хэмээн томъёолж байжээ. Зах зээлийн баримжаатай, өөрчлөлт шинэчлэлийн өнөө үед ч хамтын гэрээ гурван талт хэлцлийн хэлбэрээр үйлдвэрчний эвлэлийн ажилд хэрэглэгдсээр байна.
* Монголын үйлдвэрчний эвлэл 1940-өөд оны эхэн үе буюу Дэлхийн II дайны жилүүдэд "Бүхнийг фронтод, бүхнийг ялалтын төлөө" уриан дор өөрийн гишүүд төдийгүй бүх нийтийг хийж бүтээх, зөвлөлтийн улаан армид туслах ажилд уриалан дуудаж манлайлан ажиллаж байв.
* Хүн хөдөлмөрлөхийн зэрэгцээ амарч сувилуулах, бие бялдараа хөгжүүлэх, хөдөлмөрийн бүтээмжийг дээшлүүлж байх ёстой гэсэн үзэл санааны үүднээс үйлдвэрчний эвлэлийн байгууллага амралт сувиллыг бий болгох, түүний үйлчилгээг сайжруулахад ихээхэн анхаарах болсон. МҮЭ-ийн төв зөвлөл 1940-1945 онд Сэлбэ, Сонгино, Хондын амралтыг барьж байгуулан ашиглаж эхэлсэн. Үүний дараа Уу-булан дахь пионерийн зуслан, Хужирт, Комбинатын рашаан сувиллуудыг хариуцан ажиллаж байв.
* 1940-1950-иад оны үед үйлдвэрчний эвлэлийн гадаад харилцаа улам өргөжих хандлагатай болж, олон улсын үйлдвэрчний эвлэлийн хөдөлгөөнд идэвхитэй оролцох болжээ.
* 1950-иад оны сүүлээр 1990 он хүртэл хугацаанд Монголын эдийн засаг, нийгэм, соёлын бүх салбарт бүтээн байгуулалтын ажил эрчимтэй явагдаж байв. Нийгмийн үйлдвэрлэлийг хөгжүүлэхэд ҮЭ-ээс тэргүүн туршлага, шинэ санаачлагыг үйлдвэрлэлд нэвтрүүлж нийтийн хүртээл болгох зорилгоор тэнд ажиллагсадын дунд уралдаан санаачлан зохион байгуулж байв.
* Үйлдвэрчний эвлэлийн санаачлага, зардлаар хөдөлмөрийн тэргүүний хүмүүсийг төрийн дээд шагналаар шагнуулах, гадаад, дотоодын амралт, аялал жуулчлалд явуулах, салбарын үйлдвэрчний эвлэлийн байгууллагын төрөл бүрийн шагналаар шагнуулах зэрэг олон хэлбэр ашиглаж байжээ.
* ҮЭ-ийн нэг чиг үүрэг бол ажилчин, албан хаагчид, гишүүдийнхээ дотор явуулдаг соёл-гэгээрлийн ажил байв. МҮЭ Үйлдвэр, САА, тээвэр, холбоо, барилга, худалдаа үйлчилгээний газруудын дэргэдэх ажилчдын соёлын ордон, клубуудыг хариуцан ажиллахын зэрэгцээ ажилчин хүний хөдөлмөр бүтээл, ёс суртахууны нандин чанарыг тод томруун харуулсан шилдэг бүтээл туурвисан зарим хөгжмийн зохиолч, найрагч, уран зураачид МҮЭ-ийн шагнал олгож байв.
* 1970-аад оны дунд үеэс эхлэн ҮЭ төрийн холбогдох байгууллагуудтай хамтран материаллаг үйлдвэрлэл, үйлчилгээний салбарт ажиллагсадын хөдөлмөрийн нормчлол, ажлын тариф, цалин хөлстэй холбогдсон нилээд дүрэм журмыг шинэчилсэн байна.
* 1977 онд МҮЭ-ийн 50 жилийн ой тохиосон бөгөөд Улс орны эдийн засаг, нийгэм, соёлын гүнзгий өөрчлөлтийг хэрэгжүүлэх, ялангуяа хөдөлмөрчдийн ажил, аж байдлын гол асуудлыг шийдвэрлэхэд МҮЭ-ийн оруулсан хувь нэмэр, гүйцэтгэсэн үүргийг төрөөс үнэлж, түүнийг "Сүхбаатарын одон"-гоор шагнажээ.
* 1980-аад онд Оргил, Хужирт, Жанчивлан, Шаргалжуут, Хараа, Гурван нуур, Сөгнөгөр, Тэрэлж зэрэг томоохон амралт сувиллыг өргөтгөж аймаг, хот бүрт амралтын газар, пионерийн зуслан ажиллуулах зэргээр амралт сувиллын материаллаг баазыг бэхжүүлэх зорилт тавин ажиллаж байв. Гэвч хөдөлмөрчдийн нийгмийн даатгал, амралт, сувиллын үйлчилгээг МҮЭ-ийн харъяаллаас гаргаж, төрийн мэдэлд шилжүүснээр энэ зорилт хэрэгжих боломжгүй болсон.
* МҮЭ-ийн ээлжит бус XIV их хурал 1990 оны 06 сард хуралдаж Монголын үйлдвэрчний эвлэлийг МҮЭ-үүдийн холбоо болгон зохион байгуулсан. Энэ онд МҮЭ олон жил харъяалж байсан улсын нийгмийн даатгал, амралт, сувилал, хөдөлмөр хамгааллын техникийн хяналт, соёлын ордон, клуб зэргийг төр засгийн мэдэлд шилжүүлэн авсан байна.
* МҮЭ-ийн эрхийн тухай хуулийг Улсын Бага Хурал 1991 онд баталж гаргасан нь ард иргэдийн эвлэлдэн нэгдэх эрхийг хэрэгжүүлэхэд чухал ач холбогдолтой болсон юм.
* МҮЭ-ийн XV их хурал 1992 онд хуралдсан. Их хурал МҮЭ-үүдийн нийтлэг дүрмийг шинээр баталсан бөгөөд МҮЭ-үүдийн холбоог ерөнхийлөгчийн удирдлагын бүтэцтэй болгох, ерөнхийлөгчийг их хурлаас нууцаар сонгож байх, Холбооны төв зөвлөлийг Ерөнхий зөвлөл хэмээн нэрлэх зэрэг өөрчлөлтүүд орж МҮЭ-ийн холбооны анхны ерөнхийлөгчөөр сонгогдсон юм.
* 2017 онд тус эвлэлийн 100 жилийн ой тохиож байна.

**Хоёр. ХӨМРӨГИЙН БАРИМТЫН ТҮҮХ**

Улаанбаатар хотын Үйлдвэрчний Эвлэлийн зөвлөл нь Төрийн архивт 42 дугаар хөмрөг үүсгэгч байгууллага юм. /Х№ 42/

Улаанбаатар хотын Үйлдвэрчний Эвлэлийн зөвлөлийн түүх нь 1920-оод оноос эхлэх боловч баримтын хувьд 1938 оноос эхлэн хадгалагдаж байна.

***Эрдэм шинжилгээ, техник боловсруулалтын ажил:***

Тус эвлэл нь Архив, бичиг хэргийн асуудлаар дээд газраас ирсэн шийдвэрүүдийг хэрэгжүүлээгүй, архив хариуцсан ажилтан нь тодорхой мэдлэггүй, архивын ажил орхигдон 50 гаруй жилийн баримтууд цэгцлэгдээгүй, эмх замбараагүй хадгалагдан ирж цаашид баримтыг хадгалж, хамгаалах боломжгүй болсоноос БНМАУ-ын Түүхийн төв архивтай 1985 оны 12 сард архивын баримтад Эрдэм шинжилгээ техник боловсруулалт хийх ажлын гэрээг байгуулжээ.

Гэрээгээр 1934-1984 оны 6 тонн баримт бичгийг БНМАУ-ын Түүхийн төв архивын Аж ахуйн тооцооны 3 дугаар хэсэгт хүлээлгэн өгч 1985 оны 12 сарын 05-наас 1986 оны 03 сарын 10-ны дотор цэгцэлж дуусгахаар байгуулжээ. Гэрээнд бүртгэлүүдийг дараах байдлаар шилжүүлэхийг заасан байна. Үүнд:

1. Байнга хадгалах 1934-1979 оны баримтын данс болон хөмрөгийн хувийн хэргийн бүрдлийн хамт Улаанбаатар хотын архивт;
2. Байнга хадгалах 1980-1984 оны үргэлжлэх хадгаламжийн нэгжийг бүртгэлээр Улаанбаатар хотын ҮЭЗ-д;
3. Түр хадгалах 1934-1984 оны хадгаламжийн нэгжийг бүртгэлээр Улаанбаатар хотын ҮЭЗ-д тус тус хүлээлгэн өгөхөөр тусгасан байна.

Хүлээлгэн өгсөн баримтаас 1936, 1937, 1938, 1942 оны баримтууд огт байхгүй байсан.

Дансны бүртгэлд Хэлтэс, тасгийн баримт бичгийг ач холбогдлоор нь дарааллуулсан бөгөөд дээрх хэлтсүүдээс үүсч, хөтлөгдсөн баримтуудыг тусгасан байна. Үүнд:

1. *Тогтоол бичиг хэрэг, захиргаа, боловсон хүчний тасаг* /дээд газрын тогтоол, шийдвэр, даргын шийдвэр, зөвлөгөөний тогтоол, үйл ажиллагааны төлөвлөгөө, тайлан, хурлын тэмдэглэлүүд, боловёон хүчний тайлан мэдээ, харилцсан бичиг, бага, бүгд, тэргүүлэгчдийн хурлын материалууд/
2. *Зохион зааварлах хэлтэс* /төлөвлөгөө, тайлан, байгууллагуудын үйл ажиллагааг шалгаж зааварласан илтгэх хуудас, удирдамж, ҮЭ-ийн гишүүдийн тоо бүртгэл, мэдээ, ҮЭ-ийн ажилд нэвтрүүлсэн тэргүүн туршлага, комисс идэвхтний судалгаа, бүртгэл, нэгдсэн дүн, мэдээ, анхан шатны байгууллагын тайлан сонгуулийн хурлын дүн, мэдээ/
3. *Санхүү, нийгмийн даатгалын хэлтэс* /төлөвлөгөө, тайлан, зардлын төсөв, тайлан тэнцэл, ерөнхий дэвтэр, тооллогын бүртгэл/
4. *Үйлдвэр олон түмний хэлтэс* /төлөвлөгөө, тайлан, социалист уралдааны үүрэг, биелэлт, мэргэжил арга зүйн заавар зөвлөгөөний баримт, тэргүүн туршлага, ШБОС, таван жилийн гавшгайчдын судалгаа, нэгдсэн дүн, мэдээ, зөвлөгөөн, хурлын баримт бичиг, улсын болон засгийн дээд шагналаар шагнагдсан хүмүүсийн баримт/
5. *Соёл олон түмний хэлтэс* /төлөвлөгөө, тайлан, Ажилчдын клуб, Соёлын ордон, социалист хөдөлмөрийн сургуулиудын суртал нэвтрүүлэгчдийн ажилд нэвтрүүлсэн тэргүүн туршлага/
6. *Аж байдлын хэлтэс* /төлөвлөгөө, тайлан, олон нийтийн хяналтын комиссын судалгаа, ажлын дүн, бүртгэл, Хяналтын комиссын ШБОС-ны ажил/
7. *Хөдөлмөр хамгаалал, хуулийн тасаг* /төлөвлөгөө, тайлан, үйлдвэрлэлийн осол, гэмтлийн нэгдсэн судалгаа, тайлан, хөдөлмөр хамгааллын талаар гаргасан дүрэм, журам, тогтоолын биелэлт, мэдээ, тайлан/

Тус зөвлөлийн 1934-1965 он хүртэл даргын тушаалыг даргын шийдвэр, түүнээс хойш нарийн бичгийн даргын нарын зөвлөгөөний тогтоол нэртэйгээр гаргаж, 1934-1984 оны боловсон хүчний баримт нь Тогтоол, бичиг хэрэг, захиргааны хэлтэст хамаарч байжээ.

Мөн хэлтэс, тасаг, салж нийлсэн, бүтэц зохион байгуулалтын өөрчлөлт гарсан зүйлгүй байна.

Ийнхүү хүлээлгэн өгсөн 6 тонн баримтад ЭШТБ-ын ажлыг хийж гүйцэтгэн БНМАУ-ын Нийгмийн Аюулаас хамгаалах яамны дэргэдэх Улсын архивын Хэрэг эрхлэх газрын дэргэдэх Баримт бичиг магадлан шалгах улсын комиссын 1986 оны 06 сарын 04-ний өдрийн 4 дүгээр хурлаар хэлэлцүүлж

1. Байнга хадгалах 1935-1980 оны 722 хадгаламжийн нэгжийн данс
2. Байнга хадгалах 1981-1984 оны 150 хадгаламжийн нэгжийг үргэлжлэх бүртгэл
3. Түр хадгалах 1952-1984 оны 1148 хадгаламжийн нэгжийн бүртгэл
4. Устгах бичгийн 1936-1980 оны 13 нэр төрлийн 2147 кг баримт бичгийн түүвэр жагсаалтыг тус тус хэлэлцүүлж батлуулсан байна.

Төрийн архивт баримт шилжүүлэх хугацаа болсон тул Нийслэлийн Архивын газрын архивч, сэлбэн засагч Н.Хишигжаргал 1981-1989 оны 243 хадгаламжийн нэгжийг хүлээн авч ЭШТБ-ын ажлыг хийж 2010 оны 05 сараас 6 сар хүртэл хийж гүйцэтгэн 2 дугаар дансыг үүсгэсэн байна. /Х№42, Д№2/

Дээрхи ажлын үр дүнд:

* Байнга хадгалах 1981-1989 оны 178 хадгаламжийн нэгжийн данс
* 70 жил хадгалах 1981-1989 оны 8 хадгаламжийн нэгжийн бүртгэл
* Устгах хэргийн 1981-1989 оны 14 нэр төрлийн 80 хадгаламжийн нэгжийн актыг тус тус үйлдэж Нийслэлийн Архивын газрын дэргэдэх Баримт бичиг нягтлан шалгах Арга зүйн комиссын 2010 оны 06 сарын 29-ний өдрийн 02 дугаар хурлаар хэлэлцүүлсэн батлуулсан байна.

Тус хөмрөгийн баримтанд 2000, 2005, 2006, 2008, 2010, 2012, 2014, 2016 онуудад тооллого явуулж, тоолж шалгасан тухай акт үйлдэж, хөмрөгийн хувийн хэрэгт хийсэн байна.

**Гурав. ХӨМРӨГИЙН БАРИМТЫН ТОДОРХОЙЛОЛТ**

Улаанбаатар хотын Үйлдвэрчний Эвлэлийн Зөвлөлийн архивын баримтад эрдэм шинжилгээ, техник боловсруулалт, дахин боловруулалтын ажлуудыг хийсний дүнд Төрийн архивт 1, 2 дугаар дансууд үүсссэн байна.

Тус хөмрөгийн баримтыг хадгалах хугацаагаар нь авч үзвэл:

1.Х№42, Д№1-т

* Байнга хадгалах 1935-1980 оны 722 баримтын данс

2.Х№42, Д№1-т

* Байнга хадгалах 1981-1989 оны 178 баримтын данс
* 70-н жил хадгалах 1981-1988 оны 8 хадгаламжийн нэгжийн бүртгэл
* Устгах хэргийн 2000-2001 оны 2 хэргийн 10 хадгаламжийн нэгж, 1865 хуудасны акт тус тус хадгалагдаж байна.

НОМ ЗҮЙН ЖАГСААЛТ

1. Х№42, Д№1, 2 дугаар данс 1986, 2010 он
2. Хөмрөгийн хувийн хэрэг 1986-2016 он
3. Цахим ном 2013 он
4. Х№ 42-ын баримт 1938-2009 он
5. Цахим хайлт /интернет/ 2018 он
6. Монголын Түүхийн тайлбар толь 2016 он